સરકારે ચલણી નોટ ઉપરના આઠ નવેમ્બરે મૂકેલા પ્રતિબંધને બે મહિના કરતાં પણ વધુ સમય થઇ ગયો છે. નોટબંધી બાદ શરૂઆતના સપ્તાહમાં ઔદ્યોગિક એકમોમાં માઠી અસર જોવા મળી હતી. એક બાજુ રોકડની અછત વચ્ચે મજૂરોને રોજ-બ-રોજનું મહેનતાણું ચૂકવવું મુશ્કેલ રૂપ હતું, તો બીજી તરફ અનિશ્ચિતતાભર્યા માહોલ વચ્ચે કારોબારીઓએ જરૂર પૂરતાં કામકાજ જ ચાલુ રાખ્યાં હતાં. નાના અને મધ્યમ કદના એકમો પર તેની સીધી અસર જોવા મળી હતી. એક અંદાજ મુજબ શહેરની આજુબાજુ નાના અને મધ્યમ કદ સહિત ઔદ્યોગિક એકમોમાં પાંચથી સાત લાખ મજૂરો સીધી કે આડકતરી રીતે રોજબરોજના મજૂરીકામ સાથે સંકળાયેલા છેે. મોટાભાગના મજૂરો પરપ્રાંતીય હોઈ નોટબંધી બાદની પરિસ્થિતિમાં તેઓ વતન ચાલ્યા ગયા હતા.